
Parlamentul României

Camera Deputaţilor

Comisia pentru muncă şi protecţie socială
	Bucureşti,
	18 martie 2019

	Nr.
	4c-9/998


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul de înlocuire asupra proiectului de Lege pentru modificarea şi completarea Legii nr.53/2003 - Codul muncii, trimis Comisiei pentru muncă şi protecţie socială cu adresa 
nr. PLx 148/2018 din 26 noiembrie 2018, în vederea reexaminării şi întocmirii unui nou raport.

Menţionăm că proiectul de lege a fost retrimis comisiei în temeiul art.70  din Regulamentul Camerei Deputaţilor, republicat, cu modificările şi completările ulterioare.

Prezentul raport înlocuieşte raportul comisiei depus cu nr. 4c-7/362 în data de 23 mai 2018.
PREŞEDINTE,

ADRIAN SOLOMON

Parlamentul României

Camera Deputaţilor

Comisia pentru muncă şi protecţie socială
	Bucureşti,
	18 martie 2019

	4c-9/998


RAPORT  DE  ÎNLOCUIRE

asupra proiectului de Lege pentru modificarea şi completarea Legii nr.53/2003 - Codul muncii
În temeiul art.70 din Regulamentul Camerei Deputaţilor, republicat, cu modificările şi completările ulterioare, proiectul de Lege pentru modificarea şi completarea Legii nr.53/2003 - Codul muncii a fost retrimis Comisiei pentru muncă şi protecţie socială, prin adresa nr. PLx 148/2018 din 26 noiembrie 2018, în vederea reexaminării şi întocmirii unui nou raport.

Proiectul de lege are ca obiect de reglementare completarea Legii nr.53/2003 - Codul muncii, în sensul instituirii obligaţiei angajatorului de a întocmi şi elibera nota de lichidare, în dublu exemplar, cu 3 zile înainte de data încetării contractului individual de muncă al angajatului.
În urma reluării dezbaterilor în şedinţa din 12 martie 2019, membrii Comisiei au hotărât, cu unanimitate de voturi, respingerea proiectului de lege, 

Menţionăm că prezentul raport înlocuieşte raportul comisiei depus anterior cu nr. 4c-7/362 în data de 23 mai 2018.
La lucrări şi-au înregistrat prezenţa 20 de deputaţi, din totalul de 22 de membri ai comisiei.

La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, reprezentanţii Ministerului Muncii şi Justiţiei Sociale.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea proiectului de lege din următoarele considerente:

•
situaţiile la care face referire proiectul sunt deja reglementate în cadrul contractelor individuale şi colective de muncă, nejustificându-se impunerea unei condiţionări privind obligativitatea prezentării notei de lichidare în afara prevederilor constituţionale;

•
se amplifică în mod nejustificat birocraţia la nivelul angajatorilor prin eliberarea notei de lichidare de fostul angajator şi depunerea acesteia la noul angajator;

•
angajarea nu poate fi condiţionată de fişa de lichidare, care poate face obiectul unor litigii/clarificări/audituri, ce durează mai mult de 3 zile calendaristice, termen care, în foarte multe cazuri, nu poate fi respectat (în cazul în care salariatul nu returnează echipamentele şi dotările primite de la angajator trebuie iniţiată o acţiune conform prevederilor Codului muncii care, de asemenea, durează mai mult de 3 zile);

•
angajatorul are posibilitatea introducerii unei proceduri administrative privind existenţa unei note de lichidare prin Regulamentul de organizare şi funcţionare propriu/Regulamentul intern, care constituie un izvor de drept, având forţa unui act normativ.


PREŞEDINTE,



SECRETAR,


Adrian Solomon



Violeta Răduţ

Întocmit,

Consilier parlamentar Lidia Vlădescu

Consultant parlamentar Cristina Rusu

